               EUROPSKA KOMISIJA
            Bruxelles, 28.11.2017.
            COM(2017) 686 final
            Prijedlog
            ODLUKE EUROPSKOG PARLAMENTA I VIJEĆA
            o mobilizaciji Europskog fonda za prilagodbu globalizaciji na temeljuzahtjeva iz Španjolske – EGF/2017/006 ES/Galicia apparel

               OBRAZLOŽENJE

               KONTEKST PRIJEDLOGA

               1.Pravila koja se primjenjuju na financijske doprinose iz Europskog fonda za prilagodbu globalizaciji (EGF) utvrđena su Uredbom (EU) br. 1309/2013 Europskog parlamenta i Vijeća od 17. prosinca 2013. o Europskom fondu za prilagodbu globalizaciji (2014.–2020.) i stavljanju izvan snage Uredbe (EZ) br. 1927/2006
                  1
                („Uredba o EGF-u”).

               2.Dana 19. srpnja 2017. Španjolska je podnijela zahtjev EGF/2017/006 ES/Galicia apparel za financijski doprinos iz EGF-a, nakon otpuštanja
                  2
                u gospodarskom sektoru razvrstanom u odjeljak 14 NACE-a Rev. 2 (Proizvodnja odjeće) u regiji Galicia (ES11), regiji razine NUTS 2 u Španjolskoj.

               3.Komisija je nakon ocjenjivanja tog zahtjeva, u skladu sa svim primjenjivim odredbama Uredbe o EGF-u, donijela zaključak da su ispunjeni uvjeti za dodjelu financijskog doprinosa iz EGF-a.

               SAŽETAK ZAHTJEVA

                        Zahtjev za doprinos iz EGF-a

                        EGF/2017/006 ES/Galicia apparel

                        Država članica

                        Španjolska

                        Predmetna regija (razina NUTS
                           3
                         2)

                        Galicia (ES11)

                        Datum podnošenja zahtjeva

                        19. srpnja 2017.

                        Datum potvrde primitka zahtjeva

                        19. srpnja 2017.

                        Datum podnošenja zahtjeva za dodatne informacije

                        2. kolovoza 2017.

                        Rok za dostavu dodatnih informacija

                        13. rujna 2017.

                        Rok za dovršetak ocjenjivanja

                        6. prosinca 2017.

                        Intervencijski kriterij

                        Članak 4.stavak 2 Uredbe o EGF-u odstupajući od kriterija iz članka 4. stavka 1. točke (b)

                        Broj obuhvaćenih poduzeća

                        5

                        Sektor/sektori ekonomske djelatnosti

                        (odjeljak NACE-a Rev. 2)
                           4

                        Odjeljak 14
                           (Proizvodnja odjeće)

                        Referentno razdoblje (devet mjeseci):

                        30. srpnja 2016. – 30. travnja 2017.

                        Ukupan broj otpuštanja

                        303

                        Ukupan broj prihvatljivih korisnika

                        303

                        Ukupan broj ciljanih korisnika

                        303

                        Proračun za usluge prilagođene potrebama (EUR)

                        1 140 000

                        Proračun za provedbu EGF-a
                           5
                         (EUR)

                        60 000

                        Ukupni proračun (EUR)

                        1 200 000

                        Doprinos iz EGF-a (60 %) (EUR)

                        720 000

               OCJENA ZAHTJEVA

               Postupak

               4.Španjolska je podnijela zahtjev EGF/2017/006 ES/Galicia apparel 19. srpnja 2017., u roku od 12 tjedana od datuma kad su ispunjeni intervencijski kriteriji utvrđeni člankom 4. Uredbe o EGF-u. Komisija je istog dana potvrdila primitak zahtjeva te je 2. kolovoza 2017. od Španjolske zatražila dodatne informacije. Te dodatne informacije dostavljene su u roku od šest tjedana od datuma podnošenja zahtjeva za dodatne informacije. Rok od 12 tjedana od primitka potpunog zahtjeva u kojem bi Komisija trebala dovršiti ocjenu usklađenosti zahtjeva s uvjetima za pružanje financijskog doprinosa istječe 6. prosinca 2017.

               Prihvatljivost zahtjeva

               Predmetna poduzeća i korisnici

               5.Zahtjev se odnosi na 303 radnika otpuštena u gospodarskom sektoru razvrstanom u odjeljak 14 NACE-a Rev. 2 (Proizvodnja odjeće). Do otpuštanja je došlo u regiji Galiciji (ES11) obuhvaćenoj razinom NUTS 2.

                        Poduzeća i broj otpuštanja u referentnom razdoblju

                        Caramelo S.A.

                        97

                        Shivshi S.L.

                        41

                        Confecciones Deus S.L.

                        20

                        Viriato

                        106

                        Deus Creaciones S.L.

                        39

                        Ukupan broj poduzeća: 5

                        Ukupan broj otpuštanja:

                        303

                        Ukupan broj samozaposlenih osoba koje su prestale obavljati svoju djelatnost:

                        0

                        Ukupan broj prihvatljivih radnika i samozaposlenih osoba:

                        303

               Intervencijski kriteriji

               6.Španjolska je podnijela zahtjev na temelju intervencijskih kriterija iz članka 4. stavka 2., odstupajući od kriterija iz članka 4. stavka 1. točke (b) Uredbe o EGF-u kojom se propisuje najmanje 500 otpuštanja u referentnom razdoblju od devet mjeseci u poduzećima koja djeluju u istom ekonomskom sektoru definiranom u odjeljku NACE-a Rev. 2 i smještenima u jednoj regiji ili u dvjema susjednim regijama razine NUTS 2 u državi članici. U Galiciji (ES11), regiji razine NUTS 2, došlo je do ukupno 303 otpuštanja.

               7.Za ovaj je zahtjev devetomjesečno referentno razdoblje trajalo od 30. srpnja 2016. do 30. travnja 2017.

               Izračun broja otpuštanja i prestanaka djelatnosti

               8.Sva se otpuštanja tijekom referentnog razdoblja računaju od dana stvarnog raskida ugovora o radu ili njegova isteka.

               Prihvatljivi korisnici

               9.Ukupan je broj prihvatljivih korisnika 303.

               Veza između otpuštanja i velikih strukturnih promjena u tokovima svjetske trgovine nastalih zbog globalizacije

               10.Kako bi se utvrdila veza između otpuštanja i velikih strukturnih promjena u tokovima svjetske trgovine nastalih zbog globalizacije, Španjolska tvrdi da je liberalizacija trgovine tekstilom i odjećom – nakon isteka Dogovora Svjetske trgovinske organizacije o međunarodnoj trgovini tekstilom na kraju 2004. – dovela do radikalnih promjena u strukturi svjetske trgovine. Prema izračunima EUROSTAT-Comexta uvoz odjeće u EU28 povećao se 2016. za 37,9 % u usporedbi s 2008. i za 83,2 % u usporedbi s 2004.

               Uvoz i izvoz odjeće, EU28 (u milijunima eura)

                        2004.

                        2005.

                        2006.

                        2007.

                        2008.

                        2009.

                        2010.

                        UVOZ

                        49 674,5

                        54 379,5

                        61 409,9

                        64 479,0

                        65 990,0

                        63 735,6

                        71 169,7

                        IZVOZ

                        14 929,5

                        15 684,1

                        17 095,7

                        18 368,8

                        19 159,5

                        16 218,6

                        17 346,2

                        2011.

                        2012.

                        2013.

                        2014.

                        2015.

                        2016.

                        UVOZ

                        77 866,3

                        75 008,4

                        74 830,4

                        82 016,8

                        90 256,8

                        91 002,5

                        IZVOZ

                        20 555,7

                        22 857,5

                        23 888,9

                        24 990,4

                        25 944,7

                        26 149,1

               Izvor: Eurostat-Comext

               11.Glavni je dobavljač Kina s porastom uvoza u EU28 od 245 % u 2016. u odnosu na 2004. (s 13 milijardi EUR na 31,8 milijardi EUR), nakon koje slijedi Bangladeš čiji se uvoz u EU povećao četiri puta (s 3,8 milijardi EUR na 15,3 milijarde EUR).

               12.U istom je razdoblju izvoz iz EU28 porastao, iako u manjoj mjeri. Izvoz odjeće povećao se za 28,3 % u 2016. u usporedbi s 2008. i za 75,1 % u usporedbi s 2004. To je rezultiralo većom negativnom trgovinskom bilancom EU-a za odjeću.

               Trgovinska bilanca EU28 za odjeću

               Izvor: Eurostat-Comext

               13.Do danas je zaprimljeno pet zahtjeva za doprinos iz EGF-a koji se odnose na sektor proizvodnje odjeće, od čega se tri zahtjeva temelje na učincima globalizacije na trgovinu i dva na učincima svjetske financijske i gospodarske krize
                  6
               . Ovo je drugi zahtjev koji se odnosi na radnike koji su proglašeni viškom u malim i srednjim poduzećima koja djeluju u sektoru odjeće u Galiciji.

               Događaji koji su doveli do otpuštanja i prestanka djelatnosti

               14.Povećanje uvoza u EU izvršilo je pritisak na smanjenje cijena što je negativno utjecalo na financijski položaj poduzeća u tekstilnom sektoru u EU-u i pokrenulo opći trend u industriji tekstila i odjeće prema proizvodnji u zemljama s nižim troškovima izvan EU-a, poput Maroka, Tunisa, Kine i raznih azijskih zemalja
                  7
               . U Galiciji je to dovelo do stalnog pada broja tekstilnih poduzeća (–26 % u razdoblju 2010. – 2016.), a time i do otpuštanja.

               Tekstilna poduzeća (NACE 14) u Galiciji

               Izvor: Instituto Gallego de Estadística (IGE).

               Objašnjenje izvanrednih okolnosti na kojima se temelji prihvatljivost zahtjeva i predviđeni učinak otpuštanja s obzirom na lokalno gospodarstvo i zapošljavanje.

               15.Španjolska tvrdi da bi se ovaj zahtjev zbog izvanrednih okolnosti koje su uvelike utjecale na zaposlenost i na lokalno, regionalno ili nacionalno gospodarstvo trebao svakako izjednačiti sa zahtjevom iz članka 4. stavka 1. točke (b) Uredbe o EGF-u, unatoč tome što je tijekom referentnog razdoblja od devet mjeseci otpušteno manje od 500 radnika.

               16.Stanovništvo u Galiciji uglavnom se oslanja na velike gospodarske stupove regije, obalna područja između Ferrola i A Coruñe (na sjeverozapadu) i između Villagarcíe, Pontevedre i Viga (na jugozapadu); dok se kopnena područja suočavaju s depopulacijom i manjkom radnih mjesta. U Galiciji je 2016. živjelo 13 375 ljudi manje nego u 2000., no bilo je 1 260 praznih tj. napuštenih lokacija (gradova ili drugih jedinica) više nego u 2000. jer se ljudi sele i okupljaju u blizini gospodarskih stupova. Osim toga, od 2010. godine, demografski razvoj u Galiciji je negativan (uz godišnji pad od oko 2,3 %) zbog iseljavanja mladih i sve većeg broja umrlih u odnosu na broj rođenih.

               17.Područje pogođeno otpuštanjima je Ordes/Órdenes
                  8
               , područje u unutrašnjosti gdje su tekstilna poduzeća (većina njih su mala i srednja poduzeća ili zadruge) gospodarski pokretači.

               Zemljopisni položaj Ordesa/Órdenesa

               18.Uvelike ovisan o tekstilnoj industriji, Ordes je suočen s padom broja tekstilnih poduzeća koji proizlazi iz završetka djelatnosti ili inozemne proizvodnje, što je uslijedilo nakon povećanja uvoza odjeće u EU. Tijekom razdoblja 2008. – 2014. broj poduzeća s više od 6 radnika pao je za 40 %. S padom broja tekstilnih poduzeća smanjio se i BDP po glavi stanovnika Ordesa, sa 17 057 EUR u 2010. na 15 883 EUR u 2014. Nezaposlenost se u proizvodnom sektoru u Ordesu povećala za 40 % u razdoblju između prosinca 2016. i travnja 2017., kada je došlo do većine otpuštanja, koja su predmet ovog zahtjeva.

               19.Očekuje se da će otpuštanja stvoriti golem pritisak na to područje. Učinak otpuštanja povezan je s poteškoćama ponovnog uključivanja na tržište rada zbog nedostatka radnih mjesta i zbog toga što je područje daleko od velikih industrijskih centara; s niskim stupnjem obrazovanja otpuštenih radnika; s njihovim strukovnim vještinama razvijenima u sektoru koji je sada u padu; i s velikim brojem osoba koje traže posao. Nezaposleni u proizvodnoj industriji čine 34,6 % (43,7 % ako je riječ o stopi nezaposlenosti žena) ukupnog broja nezaposlenih u Ordesu.

               Ciljani korisnici i predložene mjere

               Ciljani korisnici

               20.Od sva 303 otpuštena radnika očekuje se da će sudjelovati u mjerama. Podjela ciljanih radnika prema spolu, državljanstvu i dobnoj skupini:

                        Kategorija

                        Broj
                           ciljanih korisnika

                        Spol:

                        muškarci:

                        50

                        (16,50 %)

                        žene:

                        253

                        (83,50 %)

                        Državljanstvo:

                        građani EU-a:

                        298

                        (98,35 %)

                        građani država izvan EU-a:

                        5

                        (1,65 %)

                        Dobna skupina:

                        15–24 godine:

                        2

                        (0,66 %)

                        25-29 godina:

                        13

                        (4,29 %)

                        30-54 godine:

                        217

                        (71,62 %)

                        55-64 godine:

                        71

                        (23,43 %)

                        stariji od 64 godine:

                        0

                        (00,0 %)

               Prihvatljivost predloženih mjera

               21.Usluge prilagođene potrebama koje će se pružiti radnicima proglašenima viškom sastoje se od sljedećih mjera:

               –Sastanci dobrodošlice i pripremne radionice: Sastanci dobrodošlice prva su mjera koja će se ponuditi svim ciljanim korisnicima i uključuje opće informacije o dostupnim programima savjetovanja i osposobljavanja te o naknadama i poticajima. Također uključuje profiliranje radnika koji sudjeluju u programu. Na pripremnim radionicama radnici će dobiti podrobnije informacije o ponovnom uključivanju na tržište rada, sektorima koji zahtijevaju izdavanje dozvola ili potvrda o stručnoj osposobljenosti, potvrdama o stečenim radnim kompetencijama i vještinama te o tome kako završiti obvezno obrazovanje.

               –Profesionalna orijentacija usmjerena na zaposlenje kod druge osobe ili samozaposlenje bit će pružena u razdoblju provedbe.

               –Osposobljavanje. To će uključivati obuku o ključnim kompetencijama, horizontalne kompetencije, strukovno osposobljavanje, kao što su osposobljavanje za zanimanja s većom dodanom vrijednošću u sektoru odjeće (za razliku od proizvodnje, druga područja kao što su dizajn, distribucija, upravljanje robnom markom ili logistika nisu premješteni u inozemstvo), skrb za starije osobe i socijalna i zdravstvena skrb za uzdržavane osobe, skladištenje, praćenje u sektoru rekreacije, kao i priprema ispita radi priznavanja vještina stečenih radnim iskustvom/radi priznavanja prethodnog obrazovanja i osposobljavanja za poduzetništvo.

               –Intenzivna pomoć pri traženju posla, uključujući aktivno istraživanje prilika za zapošljavanje na lokalnoj i regionalnoj razini (i za samozaposlene) te usklađivanje s potrebama tržišta rada.

               –Vođenje nakon ponovnog uključivanja u rad. Radnike koji su ponovno uključeni u rad usmjeravat će se tijekom prvih mjeseci kako bi se spriječili problemi koji mogu nastati na novom poslu.

               –Poticaji. Ponudit će se različiti poticaji. (1) Poticaj za sudjelovanje. Radnicima koji sudjeluju u mjerama te postupaju u skladu s dogovorenim programom za ponovno uključenje u rad isplatit će se do 400 EUR (odjednom ili u ratama). (2) Doprinos za troškove putovanja. 3 EUR po danu kad putuju unutar istog grada i 0,19 EUR po kilometru za međugradska putovanja na posao i s posla. (3) Doprinos za pokrivanje troškova njegovatelja uzdržavanih osoba. Radnicima koji skrbe o uzdržavanim osobama (djeca, starije osobe ili osobe s invaliditetom) isplatit će se 15 EUR
                  9
                po danu sudjelovanja u mjerama. Na taj se način želi pokriti dodatne troškove sudionika koji skrbe o uzdržavanim osobama kako bi se koristili osposobljavanjem ili drugim mjerama. (4) Naknada. Oni radnici koji se ponovno uključuju na tržište rada u svojstvu samozaposlenih osoba primit će naknadu u iznosu od 200 EUR mjesečno, tijekom razdoblja od šest mjeseci.

               22.Predložene opisane mjere aktivne su mjere tržišta rada u okviru prihvatljivih mjera utvrđenih člankom 7. Uredbe o EGF-u. Te mjere nisu zamjena za pasivne mjere socijalne zaštite.

               23.Španjolska je dostavila tražene podatke o mjerama koje su na temelju nacionalnog zakonodavstva ili kolektivnih ugovora obvezne za predmetno poduzeće. Potvrdila je da financijski doprinos iz EGF-a neće biti zamjena za te mjere.

               Procijenjeni proračun

               24.Predviđeni ukupni troškovi iznose 1 200 000 EUR, a sastoje se od rashoda za usluge prilagođene potrebama u iznosu od 1 140 000 EUR i rashoda za aktivnosti pripreme, upravljanja, informiranja i promidžbe te nadzora i izvješćivanja u iznosu od 60 000 EUR.

               25.Ukupni traženi financijski doprinos iz EGF-a iznosi 720 000 EUR (60 % ukupnih troškova).

                        Mjere

                        Predviđeni broj sudionika

                        Predviđeni trošak po sudioniku
                        (u EUR)
                           10

                        Predviđeni ukupni troškovi

                        (u EUR)
                           11

                        Usluge prilagođene potrebama (mjere na temelju članka 7. stavka 1. točaka (a) i (c) Uredbe o EGF-u)

                        Sastanci dobrodošlice i pripremne radionice
                           (Acogida y medidas de sensibilización)

                        303

                        187

                        56 628

                        Profesionalna orijentacija
                           (Programa de orientación)

                        212

                        583

                        123 598

                        Osposobljavanje
                           (Programa de formación)

                        212

                        2 514

                        533 030

                        Intenzivna pomoć pri traženju posla
                           (Apoyo a la recolocación)

                        100

                        1 978

                        197 836

                        Vođenje nakon ponovnog uključivanja u rad
                           (Seguimiento en el empleo)

                        95

                        224

                        21 308

                        Podzbroj (a)

                        Postotak paketa usluga prilagođenih potrebama

                        –

                        932 400

                        (81,79 %)

                        Naknade i poticaji (mjere na temelju članka 7. stavka 1. točke (b) Uredbe o EGF-u)

                        Poticaji
                           (Programa de incentivos)

                        212

                        979

                        207 600

                        Podzbroj (b)

                        Postotak paketa usluga prilagođenih potrebama

                        –

                        207 600

                        (18,21 %)

                         Mjere na temelju članka 7. stavka 4. Uredbe o EGF-u

                        1. Pripremne aktivnosti

                        –

                        0

                        2. Upravljanje

                        –

                        48 000

                        3. Informiranje i promidžba

                        –

                        3 000

                        4. Nadzor i izvješćivanje

                        –

                        9 000

                        Podzbroj (c)

                        Postotak ukupnih troškova

                        –

                        60 000

                        (5,00 %)

                        Ukupni troškovi (a + b + c)

                        –

                        1 200 000

                        Doprinos iz EGF-a (60 % ukupnih troškova)

                        –

                        720 000

               26.Troškovi mjera koje su u prethodnoj tablici utvrđene kao mjere na temelju članka 7. stavka 1. točke (b) Uredbe o EGF-u nisu viši od 35 % ukupnih troškova usklađenog paketa usluga prilagođenih potrebama. Španjolska je potvrdila da te mjere ovise o aktivnom sudjelovanju ciljanih korisnika u traženju posla ili aktivnostima osposobljavanja.

               Razdoblje prihvatljivosti rashoda

               27.Španjolska je 4. rujna 2017. ciljanim korisnicima počela pružati usluge prilagođene potrebama. Rashodi za te mjere stoga će ispunjavati uvjete za financijski doprinos iz EGF-a od 4. rujna 2017. do 4. rujna 2019.

               28.Španjolska od 21. kolovoza 2017. snosi administrativne rashode provedbe EGF-a. Rashodi za aktivnosti pripreme, upravljanja, informiranja i promidžbe te nadzora i izvješćivanja stoga zadovoljavaju uvjete za financijski doprinos iz EGF-a od 21. kolovoza 2017. do 4. ožujka 2020.

               Komplementarnost s mjerama koje se financiraju iz nacionalnih fondova ili fondova Unije

               29.Izvor nacionalnog pretfinanciranja ili sufinanciranja sredstva su autonomne regije Galicije.

               30.Španjolska je potvrdila da za navedene mjere za koje prima financijski doprinos iz EGF-a neće primati i financijski doprinos iz drugih financijskih instrumenata Unije.

               Postupci za savjetovanje s ciljanim korisnicima, njihovim predstavnicima ili socijalnim partnerima te s lokalnim i regionalnim tijelima

               31.Španjolska je navela da je koordinirani paket usluga prilagođenih potrebama sastavljen u dogovoru sa socijalnim partnerima. Na prvom sastanku, održanom 28. rujna 2017., oni su bili obaviješteni o podnesenom zahtjevu za sufinanciranje iz EGF-a za potporu otpuštenim radnicima u sektoru odjeće u Galiciji. Tim povodom također su pozvani na sudjelovanje na okruglim stolovima gdje se raspravljalo o mjerama koje treba osigurati. Okrugli stolovi održani su u raznim navratima u listopadu. Budući da su socijalni partneri aktivno kao provedbena tijela sudjelovali u prethodnim predmetima koje su podnijele nadležne galicijske vlasti, obaviješteni su o dodanoj vrijednosti sufinanciranih mjera EGF-a i predano rade na slučaju.

               Sustavi upravljanja i nadzora

               32.U zahtjevu se nalazi opis sustava za upravljanje i nadzor kojim se utvrđuju odgovornosti uključenih tijela. Španjolska je obavijestila Komisiju da će financijskim doprinosom upravljati te da će ga nadzirati ista tijela koja nadziru ESF i upravljaju njime. Xunta de Galicia imat će ulogu posrednika za upravljačko tijelo
                  12
               .

               Obveze predmetne države članice

               33.Španjolska je dostavila sva potrebna jamstva u pogledu sljedećeg:

               –u pristupu predloženim mjerama i njihovoj provedbi poštovat će se načela jednakog postupanja i nediskriminacije,

               –ispunjeni su zahtjevi utvrđeni nacionalnim zakonodavstvom i zakonodavstvom EU-a o kolektivnom otpuštanju,

               –poduzeća koja provode otpuštanja i koja su nakon njih nastavila s poslovanjem ispunila su svoje pravne obveze u pogledu viškova radnih mjesta i u skladu s njima se pobrinula za svoje radnike,

               –za predložene mjere neće se primati financijska potpora iz drugih fondova ili financijskih instrumenata Unije te će se spriječiti dvostruko financiranje,

               –predložene mjere nadopunjavat će se mjerama koje se financiraju iz strukturnih fondova;

               –da će financijski doprinos iz EGF-a biti u skladu s proceduralnim i materijalnim pravilima Unije o državnim potporama.

               UTJECAJ NA PRORAČUN

               Prijedlog proračuna

               34.EGF ne smije biti viši od najvišeg godišnjeg iznosa od 150 milijuna EUR (cijene iz 2011.), kako je utvrđeno člankom 12. Uredbe Vijeća (EU, Euratom) br. 1311/2013 od 2. prosinca 2013. kojom se uspostavlja višegodišnji financijski okvir za razdoblje 2014.–2020.
                  13

               35.Nakon što je proučila zahtjev u odnosu na uvjete utvrđene člankom 13. stavkom 1. Uredbe o EGF-u i uzela u obzir broj ciljanih korisnika, predložene mjere i predviđene troškove, Komisija predlaže da se na temelju zahtjeva mobilizira EGF kako bi se osigurao financijski doprinos od 720 000 EUR, što predstavlja 60 % ukupnih troškova predloženih mjera.

               36.Predloženu će odluku o mobilizaciji EGF-a zajednički donijeti Europski parlament i Vijeće, kako je utvrđeno točkom 13. Međuinstitucionalnog sporazuma od 2. prosinca 2013. između Europskog parlamenta, Vijeća i Komisije o proračunskoj disciplini, o suradnji u vezi s proračunskim pitanjima i o dobrom financijskom upravljanju
                  14
               .

               Povezani akti

               37.Istodobno s podnošenjem ovog Prijedloga odluke o mobilizaciji EGF-a Komisija će Europskom parlamentu i Vijeću podnijeti prijedlog za prijenos iznosa od 720 000 EUR u odgovarajuću proračunsku liniju.

               38.Istodobno s donošenjem ovog prijedloga odluke o mobilizaciji EGF-a Komisija će provedbenim aktom donijeti odluku o financijskom doprinosu koja će stupiti na snagu na dan kad Europski parlament i Vijeće donesu predloženu odluku o mobilizaciji EGF-a.

               Prijedlog

               ODLUKE EUROPSKOG PARLAMENTA I VIJEĆA

               o mobilizaciji Europskog fonda za prilagodbu globalizaciji na temelju
                  zahtjeva iz Španjolske – EGF/2017/006 ES/Galicia apparel

               EUROPSKI PARLAMENT I VIJEĆE EUROPSKE UNIJE,

               uzimajući u obzir Ugovor o funkcioniranju Europske unije,

               uzimajući u obzir Uredbu (EU) br. 1309/2013 Europskog parlamenta i Vijeća od 17. prosinca 2013. o Europskom fondu za prilagodbu globalizaciji (2014.–2020.) i stavljanju izvan snage Uredbe (EZ) br. 1927/2006
                  15
               , a posebno njezin članak 15. stavak 4.,

               uzimajući u obzir Međuinstitucionalni sporazum od 2. prosinca 2013. između Europskog parlamenta, Vijeća i Komisije o proračunskoj disciplini, o suradnji u vezi s proračunskim pitanjima i o dobrom financijskom upravljanju
                  16
               , a posebno njegovu točku 13.,

               uzimajući u obzir prijedlog Europske komisije,

               budući da:

               (1)Svrha Europskog fonda za prilagodbu globalizaciji („EGF”) pružanje je potpore radnicima koji su proglašeni viškom i samozaposlenim osobama koje su prestale sa svojom djelatnošću zbog velikih strukturnih promjena u tokovima svjetske trgovine uzrokovanih globalizacijom, zbog nastavka svjetske financijske i gospodarske krize ili zbog nove svjetske financijske i gospodarske krize te pomaganje tim radnicima da se ponovno uključe na tržište rada.

               (2)EGF ne smije premašiti najviši godišnji iznos od 150 milijuna EUR (cijene iz 2011.), kako je utvrđeno člankom 12. Uredbe Vijeća (EU, Euratom) br. 1311/2013.
                  17

               (3)Španjolska je 19. srpnja 2017. podnijela zahtjev za mobilizaciju EGF-a u vezi s otpuštanjima u gospodarskom sektoru razvrstanom u odjeljak 14 Statističke klasifikacije ekonomskih djelatnosti u Europskoj zajednici („NACE”) Rev. 2 (Proizvodnja odjeće) u regiji Galiciji (ES11) u Španjolskoj, regiji razine 2 prema nomenklaturi teritorijalnih jedinica za statistiku („NUTS”)
                  18
               . Zahtjev je dopunjen dodatnim informacijama dostavljenima u skladu s člankom 8. stavkom 3. Uredbe (EU) br. 1309/2013. Taj zahtjev ispunjava uvjete za određivanje financijskog doprinosa iz EGF-a utvrđene člankom 13. Uredbe (EU) br. 1309/2013.

               (4)U skladu s člankom 4. stavkom 2. Uredbe (EU) br. 1309/2013 potvrđuje se prihvatljivost zahtjeva Španjolske jer otpuštanja imaju znatan učinak na zaposlenost i lokalno gospodarstvo.

               (5)Kako bi se osigurao financijski doprinos u iznosu od 720 000 EUR za zahtjev koji je podnijela Španjolska, trebalo bi mobilizirati EGF.

               (6)Ova bi se odluka trebala primjenjivati od dana njezina donošenja kako bi se što više skratilo vrijeme za mobiliziranje EGF-a,

               DONIJELI SU OVU ODLUKU:

               Članak 1.

               U okviru općeg proračuna Europske unije za financijsku godinu 2018. mobilizira se Europski fond za prilagodbu globalizaciji da bi se osigurao iznos od 720 000 EUR u obliku odobrenih sredstava za preuzimanje obveza i odobrenih sredstava za plaćanje.

               Članak 2.

               Ova Odluka stupa na snagu na dan objave u Službenom listu Europske unije. Primjenjuje se od [datum donošenja Odluke]*.

               Sastavljeno u Bruxellesu

                  Za Europski Parlament
                        Za Vijeće

                  Predsjednik
                        Predsjednik

                     (1)

                        SL L 347, 20.12.2013., str. 855.

                     (2)

                        U smislu članka 3. Uredbe o EGF-u.

                     (3)

                        Uredba Komisije (EU) br. 1046/2012 od 8. studenoga 2012. o provedbi Uredbe (EZ) br. 1059/2003 Europskog parlamenta i Vijeća o uspostavi zajedničkog razvrstavanja prostornih jedinica za statistiku (NUTS), u pogledu prosljeđivanja vremenskih okvira za novu regionalnu raspodjelu (SL L 310, 9.11.2012., str. 34.).

                     (4)

                        SL L 393, 30.12.2006., str. 1.

                     (5)

                        U skladu s člankom 7. stavkom 4. Uredbe (EU) br. 1309/2013.

                     (6)

                        Utemeljeno na globalizaciji trgovine: EGF/2017/006 ES Galicia apparel (predmet ovog Prijedloga odluke) i EGF/2007/008 MT Textiles, COM(2008) 94 i EGF/2010/003 ES Galicia textile, COM(2010) 437. Utemeljeno na svjetskoj financijskoj i gospodarskoj krizi: EGF/2009/018 LT Wearing apparel, COM(2010) 56 i EGF/2010/014 SI Mura, COM(2010) 582.

                     (7)

                        Izvor: Cointega, tekstilni klaster Galicije (www.cointega.com).

                     (8)

                        Ime područja na galicijskom i španjolskom.

                     (9)

                        20 EUR po danu kada radnik uzdržava dvije ili više osoba.

                     (10)

                        Predviđeni troškovi po radniku zaokruženi su kako bi se izbjegle decimale. Međutim, zaokruživanjem se ni na koji način ne utječe na ukupni iznos troškova bilo koje mjere koji su jednaki onima navedenima u zahtjevu koji je podnijela Španjolska.

                     (11)

                        Ukupni se iznosi ne podudaraju zbog zaokruživanja.

                     (12)

                        Xunta de Galicia te osobito Consellería de Facenda – Dirección General de política financiera, tesoro y fondos europeos / Servicio de inspección y control de fondos comunitarios u suradnji s Consellería de Economía, Emprego e Industria – Secretaría  Xeral de Emprego / Subdirección Xeral de Relacións Laborais imat će ulogu posrednika za upravljačko tijelo.

                     (13)

                        SL L 347, 20.12.2013., str. 884.

                     (14)

                        SL C 373, 20.12.2013., str. 1.

                     (15)

                        SL L 347, 20.12.2013., str. 855.

                     (16)

                        SL C 373, 20.12.2013., str. 1.

                     (17)

                        Uredba Vijeća (EU, Euratom) br. 1311/2013 od 2. prosinca 2013. kojom se uspostavlja višegodišnji financijski okvir za razdoblje 2014.–2020. (SL L 347, 20.12.2013., str. 884.).

                     (18)

                        Uredba Komisije (EU) br. 1046/2012 od 8. studenoga 2012. o provedbi Uredbe (EZ) br. 1059/2003 Europskog parlamenta i Vijeća o uspostavi zajedničkog razvrstavanja prostornih jedinica za statistiku (NUTS), u pogledu prosljeđivanja vremenskih okvira za novu regionalnu raspodjelu (SL L 310, 9.11.2012., str. 34.).


               EUROPSKA KOMISIJA
            Bruxelles, 16.1.2018.
            COM(2018) 27 final
            2018/0009(NLE)
            Prijedlog
            ODLUKE VIJEĆA
            o donošenju, u ime Europske unije, Izmjene 1. Memoranduma o suradnji NAT-I-9406 između Sjedinjenih Američkih Država i Europske unije

               OBRAZLOŽENJE

               1.KONTEKST PRIJEDLOGA

               •Razlozi i ciljevi prijedloga

               Zračni prijevoz jedan je od prioriteta politike Europske unije u području prometa. Cilj Komisije je ostvariti sustav zračnog prijevoza velike djelotvornosti kojim se pruža neometana, sigurna i učinkovita mobilnost putnika i robe u korist građana i industrije. Za to su nužni sustavi upravljanja zračnim prometom velike djelotvornosti spremni za rješavanje postojećih i budućih izazova u području zračnog prijevoza kad je riječ o povećavanju kapaciteta i sigurnosti, istodobno smanjujući učinak letova na okoliš i smanjujući troškove pružanja usluga u zračnoj plovidbi.

               Europska unija u okviru inicijative Jedinstveno europsko nebo (SES)
                  1
                od 2004. radi na poboljšavanju djelotvornosti sustava upravljanja zračnim prometom u Europi reformom upravljanja i organiziranja zračnog prijevoza te moderniziranjem i usklađivanjem infrastrukture upravljanja zračnim prometom u Europi. Ostvarivanje Jedinstvenog europskog neba glavni je cilj strategije zrakoplovstva za Europu koju je Komisija donijela 7. 12. 2015.
                  2
                i u kojoj je ono istaknuto kao jedna od najvažnijih prepreka koje utječu na djelotvornost i konkurentnost sustava zračnog prijevoza Europske unije. Projekt SESAR (Istraživanje o upravljanju zračnim prometom jedinstvenog europskog neba) tehnološka je sastavnica jedinstvenog europskog neba. Namijenjen je definiranju, razvoju, vrednovanju i uvođenju novih tehnologija i operativnih postupaka radi osnaživanja djelotvornosti sustava upravljanja zračnim prometom u Europi.

               Zračni prijevoz je globalan poslovni sektor koji se uvelike oslanja na globalnu interoperabilnost sustava upravljanja zračnim prometom kojim se osiguravaju sigurni, djelotvorni i isplativi letovi u različitim regijama svijeta i među njima. Globalna interoperabilnost ostvariva je samo djelotvornom i stalnom suradnjom s ostalim regijama. SAD također radi na modernizaciji upravljanja zračnim prometom, posebno u okviru programa NextGen kojim upravlja Savezna uprava za zrakoplovstvo (FAA). Trenutačno su programi SESAR i NextGen glavni svjetski referentni programi modernizacije upravljanja zračnim prometom. Obje inicijative usmjerene su na poboljšavanje kapaciteta postojećih sustava većom primjenom automatizacije i razmjene informacija, novim pristupima planovima leta i usmjeravanjima letova, novim metodama razdvajanja i opsežnijom uporabom satelitske tehnologije. U tom je kontekstu globalna interoperabilnost ključni cilj pri planiranju razvoja sustava upravljanja zračnih prometom pa stoga i jedan od ključnih zahtjeva za programe SESAR i NextGen.

               Imajući u vidu zajednički cilj razvoja sigurnijeg i učinkovitijeg sustava zračnog prijevoza, Europska unija i Sjedinjene Američke Države potpisale su 2011. Memorandum o suradnji između Sjedinjenih Američkih Država i Europske unije u istraživanju i razvoju u području civilnog zrakoplovstva. Dosad provedene zajedničke aktivnosti na temelju tog Memoranduma o suradnji uglavnom se odnose na upravljanje zračnim prometom, posebno suradnja u istraživanju i razvoju između programa SESAR i NextGen.

               Tada su ta dva programa bila u fazi istraživanja i razvoja, što je opravdavalo početnu usmjerenost suradnje na aktivnosti istraživanja, razvoja i vrednovanja. Na temelju Memoranduma provodi se suradnja koja je, osobito između programa SESAR i NextGen, postigla visok stupanj i urodila važnim rezultatima u smislu promicanja globalne interoperabilnosti sustava za upravljanje zračnim prometom. To je navelo obje stranke da razmotre potencijal za širenje opsega suradnje na pitanja koja se odnose na uvođenje sustava za upravljanje zračnim prometom. Na osnovu toga Vijeće je 8. svibnja 2017. ovlastilo Komisiju da s FAA-om pregovara o izmjeni Memoranduma o suradnji kako bi se njegov opseg proširio i na uvođenje. Tri glavna pregovaračka cilja bila su:

               1.
                     proširenje opsega Memoranduma o suradnji u istraživanju i razvoju u području civilnog zrakoplovstva kako bi se uključio puni opseg modernizacije upravljanja zračnim prometom (tj. istraživanje i razvoj, vrednovanje, demonstracija i uvođenje), uključujući na nova područja zrakoplovstva i na druga područja upravljanja zračnim prometom u okviru jedinstvenog europskog neba, koja nisu samo tehnologija;

               2.
                     pojednostavnjivanje i optimiziranje mehanizama upravljanja Memorandumom o suradnji i njegovim prilozima i dodacima;

               3.
                     pregovaranje o specifičnim oblicima suradnje za uvođenje upravljanja zračnim prometom uz održavanje postojećih oblika suradnje između SESAR-a i NextGena u području globalne interoperabilnosti i suradnje u mjerenju uspješnosti upravljanja zračnim prometom, koji trebaju biti prilagođeni novom okviru.

               Komisija i FAA dogovorile su izmjenu Memoranduma o suradnji koja je zatim na temelju odgovarajuće Odluke Vijeća potpisana u ime Unije i trenutačnom se Odlukom slijedi njezin postupak donošenja.

               •Dosljednost s postojećim odredbama politike u određenom području

                  Predložena izmjena Memoranduma o suradnji u cijelosti je u skladu sa strategijom zrakoplovstva za Europu, politikom jedinstvenog europskog neba, projektom SESAR i povezanim zakonodavstvom. U strategiji se naglašava važnost dovršetka jedinstvenog europskog neba provedbom potpuno optimiziranog europskog sustava za upravljanje zračnim prometom kojim se umanjuju troškovi koji nastaju zbog neučinkovitosti (kašnjenja, dulji pravci itd.). U tom uvođenju ključnu ulogu imaju provedba projekta SESAR te, kako bi se osiguralo da su sustavi upravljanja zračnim prometom usklađeni i interoperabilni, snažna i učinkovita suradnja sa SAD-om.

               •Dosljednost u odnosu na druge politike Unije

                  Ova je inicijativa u skladu s političkim prioritetima Komisije u odnosu na unutarnje tržište, rast i zapošljavanje te ulogom Europske unije na svjetskoj sceni. Preporuka je u skladu s politikom EU-a u području istraživanja i inovacija i politikom transeuropskih mreža na kojima se temelje okviri za istraživanje i razvoj te uvođenje SESAR-a.

               2.PRAVNA OSNOVA

               •Pravna osnova

                  Pravna je osnova za ovaj prijedlog članak 100. stavak 2. u vezi s člankom 218. stavkom 6. točkom (a) Ugovora o funkcioniranju Europske unije.

               3.REZULTATI SAVJETOVANJA S DIONICIMA I PROCJENA UČINKA

               •Savjetovanja s dionicima

                  Komisija je uključila zajedničko poduzeće SESAR i upravitelja uvođenja SESAR-a u postupak pregovora i oni su potvrdili i podržali rezultate pregovora. Ti subjekti predstavljaju široku platformu dionika u zrakoplovstvu koji bi mogli imati koristi od izmijenjenog Memoranduma o suradnji. Komisija se prije parafiranja nacrta tekstova savjetovala i s državama članicama putem Posebnog odbora koji je osnovalo Vijeće za Memorandum o suradnji.

               •Prikupljanje i primjena stručnih znanja

                  Stručno tehničko znanje tijekom pregovora pružili su zajedničko poduzeće SESAR, upravitelj uvođenja SESAR-a i Eurocontrol. Pravna služba Komisije pružila je pravno stručno znanje. Nije bilo potrebe za nikakvim drugim vanjskim stručnjacima.

               •Procjena učinka

                  Prijedlog se u cjelini temelji na istim ciljevima i načelima na kojima se temelji i postojeći Memorandum o suradnji. Proširenje opsega suradnje između Unije i SAD-a na sve faze modernizacije upravljanja zračnim prometom uključujući uvođenje prirodan je korak u razvoju uspješnog rada na temelju važećeg Memoranduma o suradnji. Cilj inicijative nije uspostava novih programa ili novih mehanizama financiranja pa stoga nije provedena procjena učinka, kako je navedeno u planu.

                  Kako je navedeno u prijedlogu Komisije o pokretanju pregovora o izmjenama Memoranduma o suradnji, najbolja je opcija bila izmjena opsega postojećeg Memoranduma o suradnji kako bi se sve faze modernizacije upravljanja zračnim prometom, uključujući uvođenje, obuhvatile u području primjene politike jedinstvenog europskog neba, a da se pri tome opseg suradnje u područjima civilnog zrakoplovstva koja nisu povezana s upravljanjem zračnim prometom ograniči na istraživanje i razvoj. Prednost je ovog pristupa da bi se Memorandumom o suradnji i dalje uređivala suradnja u istraživanju i razvoju u područjima civilnog zrakoplovstva koja nisu povezana s upravljanjem zračnim prometom istodobno održavajući obvezujući okvir suradnje sa SAD-om o kojem su pregovori već zaključeni.

               •4.UTJECAJ NA PRORAČUN

                  Prijedlog nema dodatnih posljedica na proračun. Aktivnosti koje će se provoditi na temelju izmijenjenog Memoranduma o suradnji provodit će se u sklopu postojećih instrumenata i njihovih financijskih omotnica i programa rada, kao što su višegodišnji program rada do 2020. Zajedničkog poduzeća SESAR i sporazum o okvirnom partnerstvu s upraviteljem uvođenja SESAR-a.

               5.OSTALI DIJELOVI

               •Planovi provedbe i mehanizmi praćenja, evaluacije i izvješćivanja

                  Aktivnosti istraživanja, razvoja i vrednovanja povezane s Memorandumom o suradnji i dalje će planirati i pratiti Zajedničko poduzeće SESAR. Aktivnosti uvođenja planirat će i nadzirati upravitelj uvođenja SESAR-a na temelju posebnih sporazuma o bespovratnim sredstvima potpisanih s Komisijom. Komisija će pratiti i nadzirati cjelokupni napredak provedbe Memoranduma o suradnji putem uspostavljenih mehanizama izvješćivanja tih dvaju subjekata u skladu s temeljnim pravnim i ugovornim okvirom te ugovornim i pravnim okvirom upravljanja na temelju Sporazuma o suradnji.

               •Detaljno obrazloženje posebnih odredbi prijedloga

               Cilj prijedloga Odluke je odobriti stupanje na snagu Izmjene 1. Memoranduma o suradnji koju su potpisali predstavnici Unije i Sjedinjenih Američkih Država na temelju odgovarajuće Odluke Vijeća. Izmjena uključuje revidirani glavni tekst Memoranduma o suradnji i revidirani Prilog 1. o „modernizaciji upravljanja zračnim prometom i globalnoj interoperabilnosti”, koji uključuje:

               –Dodatak 1. o „Suradnji SESAR-NextGen za istraživanje, razvoj, vrednovanje i globalnu interoperabilnost”, koji uključuje pet dopunskih priloga:

               (1)„Suradnja SESAR-NextGen o transverzalnim aktivnostima za globalnu interoperabilnost”;

               (2)„Suradnja SESAR-NextGen o upravljanju informacijama za globalnu interoperabilnost”;

               (3)„Suradnja SESAR-NextGen o upravljanju putanjama za globalnu interoperabilnost”;

               (4)„Suradnja SESAR-NextGen o interoperabilnosti CNS-a i opreme zrakoplova za globalnu interoperabilnost”;

               (5)„Suradnja SESAR-NextGen o projektima suradnje za globalnu interoperabilnost”;

               –Dodatak 2. o „Suradnji u mjerenju učinkovitosti upravljanja zračnim prometom”;

               –Dodatak 3. o „Suradnji SESAR-NextGen za aktivnosti uvođenja i globalnu interoperabilnost”.

               Prilog 1. i Dodatak 3. su potpuno novi dokumenti. Prilog 1. obuhvaća proširenje opsega Memoranduma o suradnji na čitavo uvođenje upravljanja zračnim prometom, a u Dodatku 3. opisuju se mehanizmi suradnje u području uvođenja upravljanja zračnim prometom.

               Trenutačnim prijedlogom se usto uređuje uloga Europske komisije u upravljanju Memorandumom o suradnji. U Memorandumu o suradnji i svim povezanim provedbenim mehanizmima (prilozima i dodacima) Europsku uniju predstavlja Europska komisija.

               Predloženom se izmjenom ne mijenja izvorna uloga Posebnog odbora u upravljanju Memorandumom o suradnji. Predloženom se Odlukom o donošenju Izmjene 1. Memoranduma o suradnji utvrđuju zadaci za koje je potrebno prethodno savjetovanje s Posebnim odborom i oni zadaci – uglavnom administrativni zadaci ili zadaci provedbe Memoranduma o suradnji – koje Komisija može provesti na vlastitu odgovornost.

               2018/0009 (NLE)

               Prijedlog

               ODLUKE VIJEĆA

               o donošenju, u ime Europske unije, Izmjene 1. Memoranduma o suradnji NAT-I-9406 između Sjedinjenih Američkih Država i Europske unije

               VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno njegov članak 100. stavak 2. u vezi s člankom 218. stavkom 6. točkom (a),

               uzimajući u obzir prijedlog Europske komisije,

               uzimajući u obzir suglasnost Europskog parlamenta,

               budući da:

               (1)U skladu s Odlukom Vijeća [XXX] od [XXXXX] Izmjena 1. Memoranduma o suradnji NAT-I-9406 između Sjedinjenih Američkih Država i Europske unije potpisana je 13. prosinca 2017., podložno njezinu kasnijem sklapanju.

               (2)Izmjenom 1. Memoranduma o suradnji proširuje se opseg suradnje među strankama na sve faze modernizacije upravljanja zračnim prometom, uključujući uvođenje, u cilju osiguravanja globalne interoperabilnosti te se izmjenjuje struktura i upravljanje Memorandumom radi optimalne provedbe i upravljanja zajedničkim aktivnostima provedenima na temelju Memoranduma.

               (3)Potrebno je utvrditi postupovne aranžmane za sudjelovanje Unije u izvršnom upravljanju Memorandumom o suradnji,

               (4)Stoga bi Izmjenu 1. Memoranduma o suradnji trebalo odobriti u ime Unije,

               DONIJELO JE OVU ODLUKU:

               Članak 1.

               Izmjena 1. Memoranduma o suradnji NAT-I-9406A između Sjedinjenih Američkih Država i Europske unije odobrava se u ime Unije.

               Izmjena 1. Memoranduma o suradnji priložena je ovoj Odluci.

               Članak 2.

               Predsjednik Vijeća imenuje osobu ovlaštenu za razmjenu diplomatskih nota u ime Unije predviđenu člankom II.B Izmjene 1. Memoranduma o suradnji kako bi se izrazila suglasnost Unije da bude obvezana Izmjenom 1. Memoranduma o suradnji.

               Članak 3.

               Nakon savjetovanja s Posebnim odborom koji je imenovalo Vijeće Komisija utvrđuje stajalište koje će Unija zauzeti u izvršnom upravljanju Memorandumom o suradnji i njegovim prilozima, kako je utvrđeno u članku III. Memoranduma o suradnji, u odnosu na:

               (1)donošenje dodatnih priloga Memorandumu o suradnji i njegovih dodataka;

               (2)donošenje izmjena priloga Memorandumu o suradnji i njihovih dodataka.

               Članak 4.

               Ne dovodeći u pitanje članak 3., Komisija može poduzeti bilo kakve odgovarajuće mjere na temelju članaka III., IV., V., VII. i VIII. Memoranduma o suradnji.

               Članak 5.

               Komisija predstavlja Uniju u savjetovanjima na temelju članka XI. Memoranduma o suradnji.

               Članak 6.

               Komisija redovito obavješćuje Vijeće o provedbi Memoranduma o suradnji.

               Članak 7.

               Ova Odluka stupa na snagu na dan donošenja.

               Sastavljeno u Bruxellesu,

                     Za Vijeće

                     Predsjednik

                     (1)

                        Uredbe (EZ) br. 549, 550, 551 i 552 Europskog parlamenta i Vijeća od 10.3.2004. (SL L 96, 31.3.2004., stranice 1., 10., 20. i 26.), izmijenjene Uredbom (EZ) br. 1070/2009 Europskog parlamenta i Vijeća od 21.10.2009. (SL L 300, 14.11.2009., str. 34.).

                     (2)

                        COM(2015) 598 od 7.12.2015.


               EUROPSKA KOMISIJA
            Bruxelles, 17.1.2018.
            COM(2018) 30 final
            2018/0010(NLE)
            Prijedlog
            ODLUKE VIJEĆA
            o stajalištu Europske unije u okviru Odbora za pridruživanje EU-a i Alžira u pogledu izmjene uvjeta za primjenu carinskih povlastica za poljoprivredne proizvode i prerađene poljoprivredne proizvode iz članka 14. Euro-mediteranskog sporazuma o pridruživanju između Europske zajednice i njezinih država članica, s jedne strane, i Alžirske Narodne Demokratske Republike, s druge strane

               OBRAZLOŽENJE

               1.Predmet prijedloga

               Ovaj se prijedlog odnosi na odluku o utvrđivanju stajališta koje treba donijeti u ime Europske unije u okviru Odbora za pridruživanje EU-a i Alžira u pogledu predviđenog donošenja odluke o izmjeni uvjeta za primjenu carinskih povlastica za poljoprivredne proizvode i prerađene poljoprivredne proizvode iz članka 14. Euro-mediteranskog sporazuma o pridruživanju.

               2.Kontekst prijedloga

               2.1.Euro-mediteranski sporazum

                  Euro-mediteranski sporazum o pridruživanju između Europske zajednice i njezinih država članica, s jedne strane, i Alžirske Narodne Demokratske Republike, s druge strane (dalje u tekstu „Sporazum o pridruživanju”), potpisan je 22. travnja 2002. i stupio je na snagu 1. rujna 2005.
                     1
                   Europska unija stranka je sporazuma
                     2
                  . Sporazum o pridruživanju osnova je odnosa između Europske unije i Republike Alžira.

               2.2. Odbor za pridruživanje

               Člankom 96. Sporazuma o pridruživanju predviđa se da Odbor za pridruživanje čine predstavnici članova Vijeća Europske unije i Komisije Europskih zajednica, s jedne strane, i predstavnici Alžira, s druge strane.

               U skladu s člankom 97. Sporazuma Odbor za pridruživanje ovlašten je donositi odluke o upravljanju Sporazumom, kao i u područjima za koja mu je Vijeće za pridruživanje prenijelo svoje ovlasti.

               2.3.Predviđeni akt Odbora za pridruživanje

               Odbor za pridruživanje treba donijeti odluku o izmjeni prvotno predviđenih carinskih uvjeta za poljoprivredne proizvode i prerađene poljoprivredne proizvode iz protokola 2. i 5. Sporazuma o pridruživanju koji se navode u Prilogu I. ovoj Odluci.

               Cilj je predviđenog akta izmijeniti određene povlaštene kvote za poljoprivredne proizvode i prerađene poljoprivredne proizvode iz Europske unije (trideset i šest tarifnih stavki).

               Predviđeni akt postaje obvezujući za stranke skladu s člankom 97. Sporazuma, u kojem se navodi: „Odluke se usvajaju dogovorom između stranaka i obvezujuće su za stranke, koje poduzimaju mjere potrebne za njihovu provedbu.”

               3.Stajalište koje treba zauzeti u ime Unije

                  Uslijed poteškoća s kojima se Alžir suočio tijekom primjene postupnog ukidanja carina za poljoprivredne proizvode i prerađene poljoprivredne proizvode nakon što je Ministarstvo vanjskih poslova Alžira 27. prosinca 2010. o tome uputilo verbalnu notu, Alžir je zatražio izmjenu određenih povlaštenih kvota za poljoprivredne proizvode i prerađene poljoprivredne proizvode iz Europske unije (trideset i šest tarifnih stavki). Savjetovanja između stranaka u skladu s člankom 16. Sporazuma o pridruživanju održala su se u razdoblju od rujna 2010. do srpnja 2011. Skupina stručnjaka iz Komisije i Alžira održala je šest sastanaka u razdoblju od rujna 2010. do srpnja 2011.

                  Tijekom tih sastanaka postignut je kompromis o prihvatljivim izmjenama prvotno dogovorenih temeljnih carina, količina i vremenskog rasporeda ukidanja carina u skladu s uvjetima utvrđenima u protokolima 2. i 5. uz Sporazum.

                  Pregovarači su postigli dogovor o novim odredbama koje će se primjenjivati u bilateralnoj trgovini poljoprivrednim proizvodima i prerađenim poljoprivrednim proizvodima iz EU-a u Alžiru. Te se odredbe navode u prilogu zapisniku koji je potpisan 11. srpnja 2011. i koji je jednostrano stupio na snagu u Alžiru 1. listopada 2012.

               Uzimajući u obzir nizak iznos kompenzacije (1,5 milijuna eura) i prilagođene količine, nije potrebna procjena učinka. Međutim, ovu odluku treba donijeti radi pravne sigurnosti.

               4.Pravna osnova

               4.1.Postupovna pravna osnova

               4.1.1.Načela

               Člankom 218. stavkom 9. Ugovora o funkcioniranju Europske unije (UFEU) predviđeno je donošenje odluka kojima se utvrđuju „stajališta koja u ime Unije treba donijeti tijelo osnovano na temelju sporazuma kada je to tijelo pozvano donositi akte koji proizvode pravne učinke, uz iznimku akata kojima se dopunjuje ili mijenja institucionalni okvir sporazuma.”

               Pojam „akti koji proizvode pravne učinke” obuhvaća akte koji proizvode pravne učinke na temelju pravila međunarodnog prava kojima se uređuje predmetno tijelo. Obuhvaća i instrumente koji nemaju obvezujući učinak na temelju međunarodnog prava, ali „mogu presudno utjecati na sadržaj propisa koje donese zakonodavac Unije”.
                  3

               4.1.2.Primjena u ovom slučaju

               Odbor o pridruživanju tijelo je osnovano na temelju sporazuma, u ovom slučaju Euro-mediteranskog sporazuma o pridruživanju između Europske zajednice i njezinih država članica, s jedne strane, i Alžirske Narodne Demokratske Republike, s druge strane.

                  Člankom 13. Sporazuma o pridruživanju predviđa se liberalizacija uzajamne  trgovine poljoprivrednim proizvodima, proizvodima ribarstva i prerađenim poljoprivrednim proizvodima između EU-a i Alžira,

                  Člankom 14. Sporazuma o pridruživanju predviđaju se posebni zajednički režimi za poljoprivredne proizvode, proizvode ribarstva i prerađene poljoprivredne proizvode čiji se popis navodi u protokolima 1.–5.

                  Člankom 15. Sporazuma o pridruživanju predviđa se otvaranje pregovora između EU-a i Alžira radi utvrđivanja mjera liberalizacije koje će primjenjivati EU i Alžir nakon dogovorenog datuma.

               Člankom 16. Sporazuma o pridruživanju predviđa se mogućnost izmjene dogovorenih carinskih odredaba u slučaju promjene poljoprivrednih politika stranaka. Međutim, stranka koja donosi izmjene pristaje dati usporedivu prednost uvozu iz druge stranke.

               Akt koji Odbor za pridruživanje treba donijeti proizvodi pravne učinke zato što sadržava nove odredbe koje se primjenjuju u bilateralnoj trgovini poljoprivrednim proizvodima i prerađenim poljoprivrednim proizvodima iz EU-a u Alžiru te se njime mijenjaju uvjeti za primjenu carinskih povlastica koje su prvotno predviđene za poljoprivredne proizvode i prerađene poljoprivredne proizvode na temelju protokola 2. i 5. uz Sporazum o pridruživanju. Predviđenim aktom ni dopunjuje se niti mijenja institucionalni okvir Sporazuma.

               Stoga je postupovna pravna osnova predložene odluke članak 218. stavak 9. UFEU-a.

               4.2.Materijalna pravna osnova

               4.2.1.Načela

               Materijalna pravna osnova za odluku na temelju članka 218. stavka 9. UFEU-a prije svega ovisi o cilju i sadržaju predviđenog akta u pogledu kojeg se zauzima stajalište u ime Unije. Ako predviđeni akt ima dva cilja ili elementa te ako se može utvrditi da je jedan od tih dvaju ciljeva ili elemenata glavni, a drugi samo sporedan, odluka na temelju članka 218. stavka 9. UFEU-a mora se temeljiti na samo jednoj materijalnoj pravnoj osnovi, i to onoj koju zahtijeva glavni ili prevladavajući cilj ili element.

               4.2.2.Primjena u ovom slučaju

               Cilj i sadržaj predviđenog akta odnose se na trgovinu poljoprivrednim proizvodima, proizvodima ribarstva i prerađenim poljoprivrednim proizvodima u skladu s Poglavljem 2. Sporazuma o pridruživanju.

               Stoga je materijalna pravna osnova predložene odluke članak 207. UFEU-a.

               4.3.Zaključak

               Pravna osnova predložene odluke trebao bi biti članak 207. UFEU-a u vezi s člankom 218. stavkom 9. UFEU-a.

               5.OBJAVA PREDVIĐENOG AKTA

               Budući da će se aktom Odbora za pridruživanje izmijeniti uvjeti za primjenu izvorno predviđenih carinskih povlastica za poljoprivredne proizvode i prerađene poljoprivredne proizvode na temelju protokola 2. i 5., nakon donošenja trebalo bi ga objaviti u Službenom listu Europske unije.

               2018/0010 (NLE)

               Prijedlog

               ODLUKE VIJEĆA

               o stajalištu Europske unije u okviru Odbora za pridruživanje EU-a i Alžira u pogledu izmjene uvjeta za primjenu carinskih povlastica za poljoprivredne proizvode i prerađene poljoprivredne proizvode iz članka 14. Euro-mediteranskog sporazuma o pridruživanju između Europske zajednice i njezinih država članica, s jedne strane, i Alžirske Narodne Demokratske Republike, s druge strane

               VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno njegov članak 207. u vezi s člankom 218. stavkom 9.,

               uzimajući u obzir prijedlog Europske komisije,

               budući da:

               (1)Euro-mediteranski sporazum o pridruživanju između Europske zajednice i njezinih država članica, s jedne strane, i Alžirske Narodne Demokratske Republike, s druge strane, potpisan je 22. travnja 2002. i stupio je na snagu 1. rujna 2005.
                  4

               (2)Uslijed poteškoća s kojima se Alžir suočio tijekom primjene postupnog ukidanja carina za poljoprivredne proizvode i prerađene poljoprivredne proizvode, Europska unija i Alžir dogovorili su kompromis u pogledu prvotno dogovorenih temeljnih carina, količina i vremenskog rasporeda ukidanja carina u skladu s uvjetima utvrđenima u protokolima 2. i 5. uz Sporazum.

               (3)Člankom 16. sporazuma o pridruživanju predviđa se, pod određenim uvjetima, mogućnost jednostrane izmjene dogovorenih carinskih odredaba. Međutim, stranka koja donosi izmjene pristaje dati usporedivu prednost uvozu iz druge stranke.

               (4)Člankom 16. predviđa se da se Odbor za pridruživanje sastaje kako bi posvetio dužnu pažnju interesima druge stranke. Na temelju članka 97. Odbor za pridruživanje ovlašten je donositi odluke za upravljanje Sporazumom. Odbor za pridruživanje trebao bi donijeti odluku o predviđenim izmjenama.

               (5)Trebalo bi utvrditi stajalište koje treba zauzeti u ime Unije u okviru Odbora za pridruživanje, s obzirom na to da je odluka obvezujuća za Uniju u skladu s člankom 97. Sporazuma o pridruživanju te da će imati odlučujući utjecaj na sadržaj prava Unije, posebno protokole 2. i 5. uz Euro-mediteranski sporazum o pridruživanju između Europske zajednice i njezinih država članica, s jedne strane, i Alžirske Narodne Demokratske Republike, s druge strane.

               (6)Stoga treba donijeti stajalište Europske unije u okviru Odbora za pridruživanje EU-a i Alžira.

               DONIJELO JE OVU ODLUKU:

               Članak 1.

               Stajalište koje Europska unija treba zauzeti u okviru Odbora za pridruživanje EU-a i Alžira osnovanog Euro-mediteranskim sporazumom o pridruživanju između Europske zajednice i Alžirske Narodne Demokratske Republike u vezi s provedbom članaka 15. i 16. tog Sporazuma temelji se na nacrtu akta Odbora za pridruživanje priloženog ovog odluci.

               Članak 2.

               Odluka Odbora za pridruživanje o izmjeni uvjeta za provedbu postupnog ukidanja carina za poljoprivredne proizvode i prerađene poljoprivredne proizvode bit će objavljena u Službenom listu Europske unije čim bude donesena.

               Članak 3.

               Ova Odluka stupa na snagu na dan donošenja.

               Sastavljeno u Bruxellesu,

                     Za Vijeće

                     Predsjednik

                     (1)

                        SL L 265, 10.10.2005., str. 2.

                     (2)

                        2005/690/EZ: Odluka Vijeća od 18. srpnja 2005. o sklapanju sporazuma, SL L 265, 10.10.2005., str. 1.

                     (3)

                        Presuda Suda od 7. listopada 2014. u predmetu C-399/12, Njemačka protiv Vijeća (OIV), ECLI:EU:C:2014:2258, točke 61.–64.

                     (4)

                        SL L 265, 10.10.2005., str. 2.

    ---documentbreak---

               EUROPSKA KOMISIJA
            Bruxelles,17.1.2018.
            COM(2018) 30 final
            PRILOG

            Prijedlogu ODLUKE VIJEĆA
            o stajalištu Europske unije u okviru Odbora za pridruživanje EU-a i Alžira u pogledu izmjene uvjeta za primjenu carinskih povlastica za poljoprivredne proizvode i prerađene poljoprivredne proizvode iz članka 14. Euro-mediteranskog sporazuma o pridruživanju između Europske zajednice i njezinih država

               PRILOG

               Prijedlogu

               ODLUKE ODBORA ZA PRIDRUŽIVANJE EU-a i ALŽIRA

               o izmjeni uvjeta za primjenu carinskih povlastica za poljoprivredne proizvode i prerađene poljoprivredne proizvode iz članka 14. Euro-mediteranskog sporazuma o pridruživanju između Europske zajednice i njezinih država članica, s jedne strane, i Alžirske Narodne Demokratske Republike, s druge strane

               ODBOR ZA PRIDRUŽIVANJE EU-a i ALŽIRA,

               uzimajući u obzir Euro-mediteranski sporazum o pridruživanju između Europske zajednice i njezinih država članica, s jedne strane, i Alžirske Narodne Demokratske Republike, s druge strane
                  1
               ,

               budući da:

               (1)
                     S obzirom na poteškoće s kojima se Alžir suočio tijekom primjene postupnog ukidanja carina za poljoprivredne proizvode i prerađene poljoprivredne proizvode predviđenih u protokolima 2. i 5. uz Sporazum, skupina stručnjaka Europske komisije i Alžira održala je šest sastanaka u razdoblju od rujna 2010. do srpnja 2011.

               (2)
                     Tijekom tih savjetovanja postignut je kompromis o prihvatljivim izmjenama prvotno dogovorenih temeljnih carina, količina i vremenskog rasporeda ukidanja carina u skladu s uvjetima utvrđenima u protokolima 2. i 5. uz Sporazum.

               (3)
                     Člankom 16. sporazuma o pridruživanju predviđa se, pod određenim uvjetima, mogućnost jednostrane izmjene dogovorenih carinskih odredaba. Međutim, stranka koja donosi izmjene pristaje dati usporedivu prednost uvozu iz druge stranke. Člankom 16. predviđa se da se Odbor za pridruživanje sastaje kako bi posvetio dužnu pažnju interesima druge stranke.

               (4)
                     Na temelju članka 97. Odbor za pridruživanje EU-a i Alžira (dalje u tekstu „Odbor za pridruživanje”) ovlašten je donositi odluke za upravljanje Sporazumom. Stoga je potrebno o tim izmjenama donijeti odluku Odbora za pridruživanje.

               DONIO JE OVU ODLUKU:

               Članak 1.

               Izvorno predviđeni carinski uvjeti za poljoprivredne proizvode i prerađene poljoprivredne proizvode iz protokola 2. i 5. uz Sporazum o pridruživanju mijenjaju se u iznosima i trajanju dogovorenima u bilateralnim savjetovanjima i navedenima u Prilogu I.

               Članak 2.

               Ova Odluka stupa na snagu sljedećeg dana od dana objave u Službenom listu Europske unije.

               Sastavljeno u Bruxellesu

                  Za Odbor za pridruživanje EU-a i Alžira

                  Predsjednik

               Prilog I.

               1.
                     Nakon što je Alžir na petom sastanku Vijeća za pridruživanje, održanom 15.  lipnja 2010. i nakon šest konzultacija podnio službeni zahtjev za reviziju rasporeda postupnog ukidanja carina za poljoprivredne proizvode i prerađene poljoprivredne proizvode, dvije su stranke 11. srpnja 2011. dogovorile nove odredbe kojima se mijenjaju carinske odredbe utvrđene u protokolima 2. i 5. Euro-mediteranskog sporazuma o pridruživanju između Europske zajednice i njezinih država članica, s jedne strane, i Alžirske Narodne Demokratske Republike, s druge strane (dalje u tekstu „Sporazum”), i to na temelju popisa trideset i šest tarifnih stavaka (trideset i četiri koje se odnose na poljoprivredne proizvode i dvije koje se odnose na prerađene poljoprivredne proizvode).

               2.
                     Člankom 16. Sporazuma o pridruživanju propisuje se da je stranka koja mijenja uvjete dogovorene u prilozima Sporazumu (protokoli 1.–5.) dužna drugoj stranci pružiti kompenzaciju s istovrsnim učinkom.

               Alžirskim memorandumom iz lipnja 2010. bilo je predviđeno ukidanje povlaštenih tarifa za EU u trideset četiri stavke poljoprivrednih proizvoda i dvije stavke prerađenih poljoprivrednih proizvoda.

               3.
                     Nakon šest sastanaka (od rujna 2010. do srpnja 2011.), završenih sporazumom u obliku zapisnika od 11. srpnja 2011., stranke su dogovorile ukidanje dvadeset i pet povlaštenih stavki poljoprivrednih proizvoda iz protokola 2. i dvije stavke prerađenih poljoprivrednih proizvoda iz protokola 5. u pogledu izvoza iz EU-a u Alžir te kompenzaciju za EU s istovrsnim učinkom u smislu gubitka na carinskim pristojbama za europske operatere u obliku proširenja dviju postojećih povlaštenih stavki za poljoprivredne proizvode: živa čistokrvna rasplodna goveda i pšenica, osim za sjetvu.

               Pojedinosti o tim promjenama navedene su u nastavku.

               4.
                     Na preostale će se proizvode iz članka 14. stavka 2.Sporazuma primjenjivati izvorno predviđene carinske povlastice iz protokola 2. i 5. Sporazuma.

               5.
                     Navede izmjene protokola 2. i 5. Alžir je jednostrano primjenjivao od 1. siječnja 2011., a potom revidirao nakon savjetovanja među strankama. Sljedeće odredbe Alžir primjenjuje od 1. listopada 2012.

               Povlaštene kvote dodijeljene EU-u u protokolu 2. uz Sporazum o pridruživanju između EU-a i Alžira u pogledu sljedećih poljoprivrednih proizvoda Alžir je stavio izvan snage 1. listopada 2012.

                        Tarifna stavka

                        (alžirska oznaka)

                        Opis robe

                        Primijenjena carinska stopa (%)

                        Smanjenje carinske stope (%)

                        Povlaštene carinske kvote (u tonama)

                        Oznaka EU-a

                        0105.11.10

                        Jednodnevni tovni pilići

                        5

                        100

                        20

                        0105.11

                        0105.11.20

                        Jednodnevni pilići nesilice

                        5

                        0105.11.30

                        Jednodnevni rasplodni tovni pilići

                        5

                        0105.11.40

                        Jednodnevni rasplodni pilići nesilice

                        5

                        0713.10.90

                        Grašak

                        5

                        100

                        3000

                        0713.10.90

                        0713.20.90

                        Slanutak

                        5

                        0713.20.00

                        0713.31.90

                        Grah vrste mungo ili hepper ili radiata

                        5

                        0713.31.00

                        0713.32.90

                        Sitni crveni grah

                        5

                        0713.32.00

                        0713.33.90

                        Obični grah

                        5

                        0713.33.90

                        0713.39.90

                        Ostale vrste graha

                        5

                        0713.39.00

                        0713.40.90

                        Leća

                        5

                        0713.40.00

                        0713.50.90

                        Bob

                        5

                        0713.50.00

                        0713.90.90

                        Ostalo mahunasto povrće

                        5

                        0713.90.00

                        0805.10.00

                        Naranče

                        30

                        20

                        100

                        0805.10

                        0805.20.00

                        Mandarine (uključujući tangerske i satsuma mandarine); klementine, wilking mandarine i slični hibridi agruma

                        30

                        0805.20

                        0805.40.00

                        Grejpfrut, uključujući pomelo

                        30

                        0805.40

                        0805.50.00

                        Limuni (Citrus limon, Citrus limonum) i limete (Citrus aurantifolia, Citrus latifolia)

                        30

                        0805.50

                        0805.90.00

                        Ostali agrumi

                        30

                        0805.90

                        1105.20.00

                        Pahuljice, granule i pelete od krumpira

                        30

                        20

                        100

                        1105.20.00

                        1107.10.00

                        Slad, nepržen

                        30

                        100

                        1.500

                        1107.10

                        1108.12.00

                        Kukuruzni škrob

                        30

                        20

                        1.000

                        1108.12

                        2005.40.00

                        Grašak (Pisus Sativum), pripremljen ili konzerviran na drugi način osim u octu ili octenoj kiselini, nesmrznut, osim proizvoda iz tarifnog broja 20.06

                        30

                        100

                        200

                        2005.40

                        2005.60.00

                        Šparoge

                        30

                        100

                        500

                        2005.60

                        2005.90.00

                        Ostalo povrće i mješavine povrća

                        30

                        20

                        200

                        2005.99

                        2007.99.00

                        Nehomogenizirane prerađevine, osim od agruma

                        30

                        20

                        200

                        2007.99

               Carinske povlastice dodijeljene EU-u u Prilogu 2. protokolu 5. uz Sporazum o pridruživanju između EU-a i Alžira u pogledu sljedećih prerađenih poljoprivrednih proizvoda Alžir je stavio izvan snage 1. listopada 2012.

                        Tarifna stavka (alžirska oznaka)

                        Opis robe

                        Primijenjena carinska stopa (%)

                        Smanjenje carinske stope (%)

                        Povlaštene carinske kvote (u tonama)

                        Oznaka EU-a

                        2105.00.00

                        Sladoled i slični jestivi ledeni proizvodi

                        30

                        20

                        3505.10.00

                        Dekstrini i drugi modificirani škrobovi

                        15

                        100

               Povlaštene kvote dodijeljene EU-u u protokolu 2. uz Sporazum o pridruživanju između EU-a i Alžira u pogledu sljedećih poljoprivrednih proizvoda Alžir je1. listopada 2012. zamijenio sljedećim odredbama:

                        Tarifna stavka (alžirska oznaka)

                        Opis robe

                        Primijenjena carinska stopa (%)

                        Smanjenje carinske stope (%)

                        Povlaštene carinske kvote (u tonama)

                        Oznaka EU-a

                        0102.10.00

                        Živa goveda, čistokrvna, rasplodna

                        5

                        100

                        4 950

                        0102.10.00

                        1001.90.90

                        Pšenica, osim za sjetvu

                        5

                        100

                        403.000

                        1001.90.99

               Povlaštene kvote dodijeljene EU-u u protokolu 2. uz Sporazum o pridruživanju između EU-a i Alžira u pogledu sljedećih poljoprivrednih proizvoda Alžir je1. listopada 2012. ponovno uspostavio u potpunosti:

                        Tarifna stavka (alžirska oznaka)

                        Opis robe

                        Primijenjena carinska stopa (%)

                        Smanjenje carinske stope (%)

                        Povlaštene carinske kvote (u tonama)

                        Oznaka EU-a

                        0102.90.10

                        Muzne krave

                        5

                        100

                        5.000

                        0102.90

                        0102.90.20

                        Telad i junice

                        5

                        0102.90.90

                        Ostalo

                        30

                        0406.90.10

                        Drugi mekani nekuhani sirevi ili tlačeni sirevi djelomično ili potpuno kuhani

                        30

                        100

                        800

                        0406.90
                           (osim 90.01)

                        0406.90.90

                        Ostali sirevi (talijanski i gouda)

                        30

                        10.03.00.90

                        Ječam, osim sjemena

                        15

                        50

                        200.000

                        1003.00.90

                        1517.10.00

                        Margarin, isključujući tekući margarin

                        30

                        100

                        2.000

                        1517.10

                        1517.90.00

                        Ostalo

                        30

                        1517.90

                        1701.99.00

                        Šećer od šećerne trske ili šećerne repe i kemijski čista saharoza, osim u krutom stanju bez aroma ili boja

                        30

                        100

                        150.000

                        1701.99

                     (1)

                        SL L 265, 10.10.2005., str. 2.